**Obavijest o uputama za vrednovanje i ocjenjivanje**

Poštovani roditelji,

Ministarstvo odgoja i obrazovanja je objavilo Upute za vrednovanje i ocjenjivanje tijekom nastave na daljinu prema kojima nam je svima na prvom mjestu dobrobit učenika.

Naši učitelji od prvog do osmog razreda će povratnim informacijama u virtualnom okruženju i bilješkama u e-Dnevnik motivirati učenike na učenje.

U tjednu od 6. travnja do 9. travnja, prema Uputama predloženo je ponavljanje i planiranje nastavnog gradiva, kako bi se učenici što bolje pripremili za tjedan koji nas očekuje, nakon blagdana.

A nakon blagdana, učenici će se prema rasporedu koji je objavljen na stranicama Škole, dakle od 14. travnja do 18. travnja, 2020., susresti sa vrednovanjem. Učenici će prema uobičajenom rasporedu imati svoje nastavne predmete.

Roditelji će uočiti da se vrednovanje sada odnosi i na druge elemente (samostalnost, kreativnost, mogućnost korištenja naučenog, timski rad...) i da računaju da će nastavnici i to uzimati u obzir, prilikom ocjenjivanja učeničkih radova u virtualnom okruženju.

U Uputama je posebno istaknuto da svi učenici u ovom razdoblju trebaju dobiti i ocjenu iz aktivnosti u izvršavanju svojih obaveza, ali i da se očekuje da samostalno rade na složenijim zadacima. U tim složenijim zadacima dobro je da roditelji budu upoznati s njima, ali nikako da sudjeluju u izradi i pisanju takvih radova umjesto učenika.

Učitelji vrednuju učenike zato da bi im pružili povratnu informaciju jesu li ostvarili odgojno-obrazovne ishode, ali i kako će poboljšati svoje učenje. Da bismo to postigli, moramo pratiti rad učenika i poticati njihovu aktivnost i suradnju, kako s učiteljem, tako i s drugim učenicima.

Sadržaje koje nastavnici poučavaju, a kasnije vrednuju i ocjenjuju, usmjereni su na bitno.

Konkretno, u svim predmetima može se vrednovati aktivnost učenikapreko diskusija i domaćih zadaća i tome pridodati barem jedna ocjena. Nadalje, u svakom predmetu moguće je napraviti i jedan složeniji zadataku obliku plakata, prezentacije, projekta, istraživačkog rada, kritičkog prikaza ili problemskog zadatka i takav se rad može vrednovati rubrikom ili nekim drugim načinom koji jasno prikazuje elemente i kriterije vrednovanja. Dakle, barem dvije ocjene do kraja nastavne godine mogu dobiti svi učenici.

**Ocjenjivanje u razrednoj nastavi**-nije nužno imati u svim nastavnim cjelinama svih nastavnih predmeta brojčane ocjene u ovom razdoblju u kojem se provodi nastava na daljinu.

Za razrednu nastavu dovoljno je pratiti aktivnost učenika - jesu li sve zadaće i vježbe izrađene te dati učenicima da naprave neki od kompleksnijih zadataka koji služi sintezi znanja, a poticajni su za učenje (izrada plakata, umnih mapa, crteža, sastavaka, kvizova).

**U razrednoj nastavi učenike se neće usmeno ispitivati tijekom nastave na daljinu**.

**Ocjenjivanje u predmetnoj nastavi**-Za predmete u predmetnoj nastavi od petog do osmog razreda, koji se izvode s tjednom satnicom od četiri sata tjedno (Hrvatski jezik i Matematika) usmeno ispitivanje poželjno je provesti jedanput do kraja školske godine, a posebno ukoliko nastavnik ili učenik imaju dvojbu oko zaključne ocjene, odnosno ukoliko nema dovoljno elemenata za zaključivanje ocjene.

Za predmete s tjednom satnicom od tri sata tjedno usmeno ispitivanje preporuča se provesti ukoliko se učenika tijekom nastave na daljinu ocjenjuje zaključnom ocjenom odličan i/ te ukoliko nema dovoljno elemenata za zaključivanje pozitivne ocjene i da je ovo primjereni oblik ispitivanja.

**Zaključivanje ocjena na kraju godine**

Zaključna ocjena na kraju godine –izvođenje:

**Uzimaju se u obzir svi elementi vrednovanja i cjelokupni rad učenika tijekom cijele nastavne godine te se procjenjuje razina ostvarenosti odgojno-obrazovnih ishoda, kompetencija, znanja, vještina, sposobnosti, samostalnosti i odgovornosti prema radu**.

Prema Pravilniku o načinima, postupcima i elementima vrednovanja učenika u osnovnim i srednjim školama, **ocjenjivanje** je pridavanje brojčane ili opisne vrijednosti rezultatima praćenja i provjeravanja učenikova rada.

Na **jednak se način uzimaju u obzir ocjene i rad tijekom nastave na daljinu, kao i one iz ostatka nastavne godine**.

**Prethodne ocjene i rad + Ocjene i rad tijekom nastave na daljinu**